સાસુ-વહુના સંબંધો એટલે મા-દીકરી જેવા હોય તે હાલ થોડો સમયથી જ જોવા મળે છે. બાકી તો સાસુ-વહુની વાત આવતાં જ એકબીજાના જાની દુશ્મનની જેમ વર્તતી સ્ત્રીઓની જ કલ્પના આવે. સારું સાસરું મળે તે માટે જ વ્રત છોકરીઓ કરે છે તેમાં દરેકની પ્રાર્થના હોય કે સાસુ સારી મળજો. અત્યાર સુધી અનેકવાર સવારમાં અખબાર વાંચતા એવા સમાચાર વાંચવા મળતાં કે સ્ટવ ફાટતાં દાઝી જવાથી વહુનું મોત. મોટાભાગે તો વહુને બાળી નાખવામાં સાસરિયાઓનો તેમાં ય સાસુજીનો મોટો હાથ હોય. દહેજ માટે જ મોટાભાગે આવા અકસ્માતો સર્જવામાં આવતા. એક વહુ મરે તો દીકરાને બીજીવાર પરણાવીને વધુ દહેજ લાવી શકાય તેવું વિચારાતું હશે. ખેર, ત્રણ દિવસ પહેલાં જ અખબારમાં વાંચવા મળ્યું કે કાંદિવલી ચારકોપના એક મકાનમાં સાસુ-વહુનો ઝઘડો થતાં ડમ્બ બેલથી વહુએ સાસુને મારી નાખી.